Nos Communitas hominum de Crimolois prope Faverneum, homines hospitalis Iherosolimitani notum facimus omnibus presentes litteras inspecturis, quod cum vir religiosus frater Johannes de Capriaco sancte Domus hospitalis Iherosolimitani humilis prior in Francia seu ballivus dicti hospitalis Iherosolimitani apud Divionem talem juridictionem seu tale dominium in nos et nostros predecessores, habuerunt ab antiquo ipsi et eorum predecessores, quod ipsi singulis annis possunt in nos talliam seu collectam facere seu nos tailliare alte et basse pro suo libito voluntatis. Nos dicto priori humiliter supplicavimus quod ipse dictam tailliam seu collectam voluntariam ad aliquam certam summam reducere dignaretur. Qui prior pensata et considerata utilitate dicte domus sue Dyvionis, de fratrum suorum consilio et assensu, concessit nobis hominibus ville de Crimolois predicte quod nos homines ipsius dicte ville loco taillie seu collecte quam in nos alte et basse habebat solvamus ei seu baillivo dicte domus hospitalis Dyvionis qui pro tempore fuerit viginti et quatuor libras turonenses tantummodo in festo Nativitatis Dominice, salvis eis justicia, dominio, decimis, terciis, costumis, censibus, corveis, servitiis et aliis juribus eorumdem que ipsi habebant in nos et in bona nostra ante confectionem presentium litterarum, ita quod quotiens in solutione ipsarum defecerimus, volumus nos et nostros successores et heredes teneri qualibet ebdomada ad penam sive emendam viginti solidorum turonensium dictis priori et baillivo donec solvamus viginti et quartuor libras predictas cum pena predicta. Et est sciendum quod dicta taillia seu collecta dictarum viginti quatuor librarum nen fiet per nos sed per ballivum dicte domus Dyvionensis qui pro tempore fuerit, facta erit et jactabitur. Nam ipse congregatis hominibus dicte ville, Deum habendo pre oculis assignabit unicuique illorum equaliter partem seu portionem sibi contigentem dictarum viginti quatuor librarum secundum quod sibi videbitur expedire et dicta assignatione facta, per ipsum nos nihil poterimus aliquatenus reclamare nec ab eadem appellare. Et ad hec omnia tenenda facienda et adimplenda obligamus nos et successores et heredes nostros et bona nostra omnia mobilia et immobilia, presentia et futura quocumque sint et ubicumque poterunt inveniri. Volentes nos compelli ad premissorum observantiam tamque ex re adjudicata per curiam domini ducis Burgundie et per curiam archidiaconi Dyvionensis qui pro tempore fuerint quorum juridictionibus quo ad hec supponimus nos et nostros successores et heredes. Volentes quod ipsi dominus dux et archidiaconus ad coactionem predictam alter alterum non expectet. In quorum testimonium litteris sigillum curie ducis et sigillum venerabilis viri domini Anserici archidiaconi Dyvionensis in ecclesia Lingonense supplicavimus et obtenuimus apponi. Actum in presentia Boneti notarii Dyvionensis, Petri de Maireio clerici et Hugonini dicti Le Chat fabri testium ad hoc specialiter et vocatorum. Anno Domini millesimo ducentesimo septuagesimo octavo, mense Augusti.